Para outras páxinas con títulos homónimos véxase: Bugallal.

**Gabino Bugallal Araújo**, nado en Ponteareas o 19 de febreiro de 1861 e finado en París o 30 de xuño de 1932, foi un avogado e político galego, conde de Bugallal.

Traxectoria
-----------

Fillo de José Ramón Bugallal Muñoz e neto do xornalista Isidoro Araújo. Deputado xa desde moi novo, dentro das filas do Partido Conservador, especialmente relacionado co grupo de Raimundo Fernández Villaverde. Foi nomeado ministro en diversas ocasións: no Goberno de Fernández Villaverde, de xullo de 1903, desempeñou a carteira de Instrución Pública e Belas Artes, na que estivo ata o 5 de decembro dese ano. Ministro de Facenda no Goberno de Eduardo Dato de 1912 (27 de outubro ao 31 de decembro), de novo do 11 de xuño ao 3 de novembro de 1917, e por última vez, do 2 de xullo de 1919 ao 5 de maio de 1920, no Goberno de Sánchez Toca.

Ministro de Graza e Xustiza con Dato en maio de 1920, e en agosto dese mesmo ano substituíu a Bergamín como ministro de Gobernación e adoptou unha política de man dura contra a conflitividade social. Partidario de medidas represivas, nomeou a Severiano Martínez Anido gobernador civil de Barcelona e tolerou a aplicación da lei de fugas.

A Gabino Bugallal en Ponteareas.
Ocupou interinamente a xefatura do Goberno tras o asasinato de Eduardo Dato e, en contra da vontade de Maura, intentou crear un Goberno conservador homoxéneo.

Monárquico conservador, durante a ditadura de Primo de Rivera mantivo a súa adhesión ao rei Afonso XIII. Ministro de Economía en 1931, ante o masivo apoio electoral á República, foi o único partidario do uso da forza para defender a monarquía.

Faleceu no Hotel Savoy de París e foi soterrado provisionalmente nunha igrexa da rue de la Pompe, ata que en 1960 a súa filla trasladou os seus restos ao cemiterio de Thiais, París, onde repousan.

Vida persoal
------------

Irmán de Isidoro Bugallal. Tío de José Luis Bugallal Marchesi. En 1912 herdou o Condado de Bugallal da súa curmá Adelaida García Rodríguez.

Notas
-----

1. ↑  Han recibido sepultura definitiva los restos de D. Gabino Bugallal, *ABC*. 22/6/1960.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Gabino Bugallal Modificar a ligazón no Wikidata*** |

### Bibliografía

* Candeira Mosquera, Francisco (1990). *Caciquismo e poder local na Galicia da restauración (distrito de Ponteareas, 1881-1894)*. Ponteareas: Galicia - Sur. ISBN 84-404-8088-1.
* Vallejo Pousada, Rafael; Pro Ruiz, Juan e Pan-Montojo, Juan (2005). *Cobián, González Besada e Bugallal: Tres ministros galegos na crise da Restauración*. Deputación Provincial. ISBN 84-8457-255-2.
* Prada Rodríguez, Julio e López Blanco, Rogelio (2001): "Galicia", pp. 349–382 en *El poder de la influencia: geografía del caciquismo en España (1875-1923)*
* "Bugallal Araújo, Gabino". *Dicionario biográfico de Galicia*. Ir Indo Edicións. 2010-2011. pp. 141–142.
* "Bugallal y Araújo, Gabino". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.

### Outros artigos

* Lista de presidentes de España.
* Caciquismo
* Isidoro Bugallal Araújo

|  |  |  |
| --- | --- | --- |
| Predecesor:**Eduardo Dato** | **Presidente do Goberno de España**1921 | Sucesor:**Manuel Allendesalazar** |

|  |  |
| --- | --- |
| Control de autoridades | 
* Wd: Q735252
* WorldCat
* VIAF: 86978369
* BNE: XX1213579
* CANTIC: a10679182
* DBE: gabino-bugallal-araujo
* GEC: 0012716
* GND: 1056787325
* ISNI: 0000 0000 6085 7293
* Arquivo Histórico de Deputados (1810-1977): 17470

 |